text: La població centenària a Catalunya es multiplica per 14 des del 1981 - RÀDIO MARINA 100.3 | RÀDIO MARINA, sempre al teu costat
  La població centenària a Catalunya s'ha multiplicat per 14 en les últimes quatre dècades, passant de 140 persones el 1981 fins a les 1.950 el 2017, segons les últimes dades publicades per Idescat. Pel que fa als de 105 anys i més, ara són 10 vegades més que fa quatre dècades. Els que actualment encapçalen el rànquing de persones longeves residint a Catalunya són Maria Branyas, amb 112 anys i 5 mesos, i Joaquim Illas, amb 110, segons l'associació Gerontology Research Group, que nodreix la llista dels rècords Guinness en longevitat. Tots dos entren en la categoria de 'supercentenaris', reservada pels qui passen de les 11 dècades. Branyas revela la recepta per viure tant: "Una vida ordenada, socialment molt agradable i sense fer excessos".
  El dia després del seu últim aniversari de moment, va dir a l'ACN que no hi ha cap "recepta màgica" per arribar a ser 'supercentenari'. "He menjat i he begut de tot, com tothom, però de gaudir de la vida, mai n'he tingut prou", explicava.